বাড়ির সামনে টাঙানো শামিয়ানা। ঘরের মধ্যে সদ্য কাটা বিশাল গর্ত। খাঁচায় বন্দি সাদা পায়রা। পাশে পড়ে রয়েছে রক্ত৷ দেখে মনে হয়, যেন বলি দেওয়া হয়েছে৷ তার পাশেই রাখা ফুল, প্রদীপ। পশ্চিম মেদিনীপুরের চন্দ্রকোনার ঘটনা। কিন্তু গ্রামের মাঝে এমন ছমছমে ছবি কেন?

এই বিষয়ে অন্যান্য খবর

রাত হলেই মহিলার গলার স্বর! ভূতের ভয়ে কাঁপছেন ম্যানেজার, রহস্য কী, দেখুন ভিডিও 


চন্দ্রকোনার পিয়ারডাঙা গ্রাম। সেখানেই এক দরিদ্র প্রৌঢ়ের বাড়ি একেবারে বন্ধ রেখে চার দিন ধরে চলল দেদার ঝাড়ফুঁক। রাতভর চালানো হল অস্বাভাবিক ক্রিয়াকলাপ।

ঝাড়ফুঁকের আয়োজন। নিজস্ব চিত্র
বাড়ির মালিক হকসেন ভাঙ্গি। এমন কাজের কারণ হিসেবে তিনি বলছেন, ‘‘আমি গরিব মানুষ, টাকা নেই। বাড়ির চারপাশে অনেক জিন-ভূত ঘোরাফেরা করছে৷ তাদের তাড়ানোর জন্য এই ব্যবস্থা।’’ আর ঝাড়ফুঁক চালানো ওঝাদের বক্তব্য আরও মারাত্মক, ‘‘বাড়ির মধ্যে ৭টা জিন ঘোরাফেরা করছিল৷ আমরা তাড়াতে এসেছি।’’
চার দিন ধরে এই কাণ্ড চলার পর গ্রামের লোকজন টের পায়। বাড়ি বন্ধ দেখে তাঁদের সন্দেহ হয়। অবশেষে তাঁরা ঘেরাও করেন বাড়িটি। বাড়ির ভেতর থেকে অচৈতন্য অবস্থায় উদ্ধার হয় বাড়ির মালিক হকসেনের মেয়ে। বেরিয়ে আসেন পাঁচ জন অপরিচিত ব্যক্তি। তার মধ্যেই ছিলেন দুই ওঝা।

ওঝার দল। নিজস্ব চিত্র
গ্রামবাসীদের বক্তব্য, তাঁরা বৃহস্পতিবার রাতে হকসেনের মেয়েকে বাড়ি ছেড়ে তাঁর দিদার বাড়ি চলে যেতে দেখেন। সেখান থেকেই তাঁকে মধ্যরাতে তুলে আনা হয়। তা দেখে গ্রামবাসীদের সন্দেহ আরও দৃঢ় হয়। ঘরের ভেতরে গর্ত খোঁড়া দেখে তাঁদের অনুমান, আরও ভয়ঙ্কর কোনও ঘটনা ঘটে যেতে পারত। গ্রামবাসীদের ক্ষোভের সামনে পড়ে পগারপার হয়ে যান ওই পাঁচ ব্যক্তি।
গ্রামের আরও কিছু লোকজনের বক্তব্য অবশ্য ভিন্ন। তাঁরা বলছেন, বাড়ির নীচে ৩৫ হাজার কোটি টাকার গুপ্তধন আছে, এমন অনুমান থেকেই এই খোঁড়াখুঁড়ি। বাড়ির মালিক হকসেন ভাঙ্গি এই কথা মানছেন না। তিনি শোনাচ্ছেন অন্য কাহিনি। তাঁর মূল পেশা দিনমজুরি। তা ছাড়াও তিনি কবর খোঁড়ার কাজ করেন। তাঁর বক্তব্য, তিনি কবর খোঁড়ার কাজ করেন, তাই এ সব নাকি ভূত-জিনের প্রকোপ হতে পারে! তাঁর বাড়িতে প্রায়শই নাকি নানা উদ্ভট ঘটনা ঘটে৷ তাঁর ছেলেমেয়েরা প্রায়শই দুর্ঘটনায় পড়ে৷ নিজেও আছাড় খেয়েছেন কয়েক বার৷ তাঁর দাবি, সে কারণেই কোনও এক গ্রামবাসীর পরামর্শেই নাকি ভূত তাড়ানোর এই পরিকল্পনা করেন তিনি, অনেক দূর থেকে ডেকে আনেন এই দুই ওঝাকে।
দেখুন ভিডিও
 
 

জানা গিয়েছে, হকসেনের বাড়িতে যে পাঁচ জনের দেখা পান গ্রামবাসীরা, তাঁদের মধ্যে এক জন বারাণসীর বাসিন্দা আব্দুল সাকুর। অপর ব্যক্তি বর্ধমানের হজরত আলি৷ বাকিদের পরিচয় জানা যায়নি। খবর পেয়ে পরিস্থিতি দেখতে হাজির হন চন্দ্রকোনা ২ নম্বর ব্লকের বিডিও শাশ্বতপ্রকাশ লাহিড়ি৷ গ্রামবাসীদের সঙ্গে কথা বলে এই সমস্ত কুসংস্কার বিষয়ে সচেতন করেন।